白雲歌（予時落殊俗隨蕃軍望之感此而作）
作者：馬雲奇
朝代：唐

paragraphs: 遥望白雲出海灣，變成萬狀須臾間。
忽散鳥飛趁不及，唯只清風隨往還。
生復滅兮滅復生，將欲凝兮旋已征；因悟悠悠寄寰宇，何須擾擾徇功名。
滅復生兮生復滅，左之盈兮右之缺；從來舉事皆爾爲，何不含情自怡悅。
殊方節物異長安，盛夏雲光也自寒。
遠戍只將煙正起，橫峰更似雪猶殘。
白雲片片映青山，白雲不盡青山盡。
展轉霏微度碧空，碧空不見浮雲近。
漸覺雲低駐馬看，聯綿縹渺拂征鞍。
一不一兮幾紛紛，散不散兮何漫漫。
東西南北□□馳，上下高低恣所宜。
影碧池冰螢□底，光浮綠樹霰凝枝。
欲謂白雲必從龍，飛來飛去龍不見；欲謂白雲不從龍，乍輕乍重誰能變。
一重未過一重摧，一畔縈巖一畔開。
欒巴𠹀（噀）酒應隨去，子晉吹笙定伴來。
披襟引袖遽迎風，欲□吹雲置袖中；雲飛入袖將爲滿，袖卷看雲依舊空。
雷殷殷兮雨曚曚，成陰澗下雲之功。
倏然雲晴銷四極，所潤寧知白雲力。
大賢濟世徒自勞，一朝運否誰相憶。
不知白雲何所以，年年歲歲從山起；雲收未必歸石中，石暗翻埋在雲裏。
世人遷變比白雲，白雲無心但氛氳。
白雲生滅比世人，世人有心多苦辛。
旋生旋滅何窮已，有心無心只如此。
當須體道有貞素，不用浮榮說非是。
望白雲，白雲遼亂滿空山，高低賦象非情欲，余遂感之心自閑。
望白雲，白雲天外何悠揚，既悲出塞復入塞，應亦有時還帝鄉。